Diari Oficial de la Generalitat Valenciana


Sumari del DOGV 3249, del 25-05-1998 (1998/4047)

ORDRE de 30 d'abril de 1998, de la Conselleria d'Agricultura, Pesca i Alimentació, per la qual es dicten normes d'aplicació en les línies del programa agroambiental sobre els casos de traspàs d'explotacions i de modificacions en la superfície de l'explotació i en els compromisos adquirits.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/04/30/(1)/dof/vci/html**

### Dades del document

Número de DOGV
:   3249

Data del DOGV
:   25-05-1998

Secció del DOGV
:   I. DISPOSICIONS GENERALS

Número del document
:   1998/4047


Data del document
:   30-04-1998

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 30 d'abril de 1998, de la Conselleria d'Agricultura, Pesca i Alimentació, per la qual es dicten normes d'aplicació en les línies del programa agroambiental sobre els casos de traspàs d'explotacions i de modificacions en la superfície de l'explotació i en els compromisos adquirits. [1998/A4047]
  
En el Reglament (CE) 746/96, de la Comissió, de 24 d'abril de 1996, s'estableixen disposicions d'aplicació del Reglament (CEE) 2.078/92, del Consell, sobre mètodes de producció agrària compatibles amb les exigències de la protecció del medi ambient i la conservació de l'espai natural. En el seu article 11, modificat pel Reglament (CE) 435/97, de la Comissió, de 6 de març de 1997, es donen una sèrie de normes relacionades amb els canvis que pateix l'explotació d'un beneficiari d'ajudes agroambientals durant el període de compromís.
  
L'experiència adquirida amb les disposicions publicades en aplicació del Reglament (CEE) 2.078/92, del Consell, a la Comunitat Valenciana, aconsella dictar normes específiques per a les situacions de canvi de titularitat, de modificacions en la superfície i d'alteracions dels compromisos; tot això referit a les ajudes gestionades per la Conselleria d'Agricultura, Pesca i Alimentació per al foment de pràctiques agràries compatibles amb la protecció del medi ambient i la conservació de l'espai natural (mesures horitzontals i mesures zonals i específiques), amb un compromís pel beneficiari per un període de 5 o 20 anys, segons la mesura.
  
Per això, fent ús de les facultats conferides per la Llei de Govern Valencià,
  
ORDENE
  
Article 1
  
Amb independència del compliment del que s'especifica en els reglaments (CE) 746/96 i 435/97, aquestes normes seran aplicables per a la Comunitat Valenciana en totes les ajudes derivades de l'aplicació del Reglament (CEE) 2.078/92 que impliquen un compromís d'actuacions per part del beneficiari durant un període de 5 o 20 anys.
  
Article 2. Canvis de titularitat
  
Les sol·licituds de canvi de titularitat i traspàs d'explotació es podran presentar a les oficines de la Conselleria d'Agricultura, Pesca i Alimentació, en un imprés que es facilitarà en aquestes oficines, en qualsevol data, i tindran efecte a partir de l'anualitat següent a la data de resolució.
  
En l'imprés de sol·licitud hauran de signar, tant el nou titular, el qual se subrogarà en els compromisos adquirits pel temps restant contret per a l'explotació traspassada i haurà de complir les condicions necessàries per a poder ser beneficiari, com l'anterior titular per a donar la conformitat al traspàs.
  
En el cas d'un nou titular sense compromís anterior, caldrà adjuntar a la sol·licitud la documentació acreditativa de la seua identitat i titularitat de l'explotació que s'exigeix en la convocatòria d'ajudes.
  
Si en un traspàs d'explotació el nou titular no se subroga en els compromisos adquirits, l'anterior titular estarà obligat a tornar l'import de les ajudes rebudes, llevat d'una causa de força major o en el cas de cessament definitiu de l'activitat agrària pel beneficiari quan s'hagen complit tres anys de compromís i la continuació del compromís pel successor no siga possible.
  
Article 3. Ampliació de superfície
  
Les sol·licituds d'ampliació de superfícies de beneficiaris d'ajudes que vulguen incorporar al seu compromís noves parcel·les per compra, arrendament, herència, donació, cessió, etc., es presentaran en el termini normal de la convocatòria anual d'ajudes per mitjà d'impresos, que seran facilitats a les oficines de la Conselleria d'Agricultura, Pesca i Alimentació.
  
No s'hi admetran sol·licituds d'ampliació de superfícies menors d'una fanecada (0,0831 hectàrees) per no implicar avantatges mediambientals evidents.
  
Si la superfície que s'afegeix és superior al 50% de la ja compromesa i, a més, és superior a dues hectàrees, s'iniciarà un nou compromís tan rigorós com l'anterior per un període de cinc anys amb la totalitat de la superfície.
  
En els altres casos, s'incorporarà la nova superfície a l'anterior pel temps restant del compromís.
  
Durant el cinqué any del període de compromís no s'hi admetrà cap ampliació de superfícies.
  
Article 4. Ampliació del nombre de caps de bestiar
  
Per a la línia de bestiar en perill d'extinció, s'hi admetrà l'ampliació del nombre de caps de bestiar elegibles pel temps restant del compromís adquirit en la sol·licitud inicial, quan es tracte d'espècies i races incloses en el catàleg de races en perill d'extinció aprovat per a Espanya per la decisió de 3 de desembre de 1997, de la Comissió.
  
Article 5. Transformació d'un compromís
  
Només s'hi admetrà quan supose una ampliació dels compromisos ja contrets i sempre que implique avantatges mediambientals evidents, que el compromís resulte reforçat significativament i que en el programa en vigor i la normativa aplicable s'incloguen les mesures pertinents.
  
Article 6. Disminució de superfície o de caps de bestiar
  
Dins del període de compromisos, no s'admetrà disminució de la superfície ni del nombre de caps de bestiar (en el cas de les races en perill d'extinció de les mesures horitzontals) sol·licitats el primer any, llevat de casos de força major. La disminució de superfície compromesa suposa un incompliment dels compromisos, cosa que donarà lloc al reemborsament de les subvencions rebudes, al qual s'afegirà un interés de demora calculat d'acord amb l'interés legal dels diners i del termini transcorregut entre el pagament i el reemborsament efectuat pel beneficiari. Se n'exceptua la mesura d'agricultura extensiva, guaret mediambiental, dins de les mesures horitzontals, en la qual es permetrà una reducció fins al 10% de la superfície inicial quan es justifique degudament per l'extensió de les parcel·les cadastrals o les àrees de guaret.
  
DISPOSICIÓ FINAL
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 30 d'abril de 1998
  
La consellera d'Agricultura, Pesca i Alimentació,


Còpia Permalink ELI